Guvernele occidentale s-au aliniat luni pentru a condamna victoria zdrobitoare a lui Vladimir Putin în alegeri, pe care au calificat-o drept nedreaptă și nedemocratică, însă China, India și Coreea de Nord l-au felicitat pe veteranul lider rus pentru că și-a prelungit domnia cu încă șase ani, notează Reuters.
Reacțiile contrastante au subliniat liniile de falie geopolitice care s-au adâncit de când Rusia a lansat o invazie la scară largă a Ucrainei în urmă cu doi ani, declanșând cea mai profundă criză în relațiile cu Occidentul de la sfârșitul Războiului Rece.
Ajunși luni la Bruxelles, miniștrii de externe ai UE au respins în mod categoric rezultatul alegerilor, considerându-le un simulacru, înainte de a conveni asupra sancțiunilor împotriva persoanelor legate de maltratarea și moartea lui Alexei Navalnîi, critic al Kremlinului.
"Alegerile din Rusia au fost alegeri fără alegere", a declarat ministrul german de externe, Annalena Baerbock, la începutul reuniunii.
Referindu-se la războiul Rusiei din Ucraina pe care Putin îl consideră "operațiune militară specială", ministrul francez de externe Stephane Sejourne a declarat că Parisul a luat act de "operațiunea specială de alegeri".
"Nu au fost îndeplinite condițiile pentru un scrutin liber, pluralist și democratic", a declarat ministrul.
Ministrul britanic de externe David Cameron a declarat că rezultatul alegerilor a evidențiat "profunzimea represiunii" din Rusia.
"Putin își înlătură adversarii politici, controlează mass-media, iar apoi se încoronează pe sine însuși câștigător. Aceasta nu este democrație", a declarat Cameron.
Franța, Marea Britanie și alții au condamnat faptul că Rusia a organizat alegerile și în regiunile ocupate ale Ucrainei pe care susține că le-a anexat în timpul războiului.
Pe de altă parte, președintele chinez Xi Jinping l-a felicitat pe Putin și a declarat că Beijingul va menține o comunicare strânsă cu Moscova pentru a promova parteneriatul "fără limite" pe care l-au convenit în 2022, chiar înainte ca Rusia să invadeze Ucraina.
"Cred că, sub conducerea dumneavoastră, Rusia va fi cu siguranță capabilă să obțină realizări mai mari în dezvoltarea și construcția națională", i-a spus Xi lui Putin în mesajul său, potrivit Xinhua News.
Premierul indian Narendra Modi a reluat acest mesaj, spunând că așteaptă cu nerăbdare să consolideze "parteneriatul strategic special și privilegiat, testat în timp, dintre New Delhi și Moscova".
India și China, alături de Rusia, sunt membre ale grupului BRICS de economii emergente care își propune să conteste dominația SUA asupra economiei globale.
Liderul nord-coreean Kim Jong Un și președintele iranian Ebrahim Raisi, acuzat de Occident că furnizează arme Rusiei, l-a felicitat, de asemenea, pe Putin, subliniind dorința lor de a extinde în continuare relațiile bilaterale cu Moscova.